Σχέδιο ΑΠΟΦΑΣΗΣ ΤΩΝ ΓΕΝΙΚΩΝ ΓΡΑΜΜΑΤΕΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, ΤOY ΓΡΑΜΜΑΤΕΑ ΤΟΥ ΔΙΚΑΣΤΗΡΙΟΥ, ΤΩΝ ΓΕΝΙΚΩΝ ΓΡΑΜΜΑΤΕΩΝ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΕΚΠΡΟΣΩΠΟΥ ΤΟΥ ΔΙΑΜΕΣΟΛΑΒΗΤΗ που αφορά την οργάνωση και τη λειτουργία της Ευρωπαϊκής Σχολής Δημόσιας Διοίκησης

(υπεβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η δημιουργία της Ευρωπαϊκής Σχολής Δημόσιας Διοίκησης, που στο εξής θα αποκαλείται "η Σχολή", εντάσσεται στο γενικότερο πλαίσιο της μεταρρύθμισης της Ευρωπαϊκής Δημόσιας Διοίκησης. Η μεταρρύθμιση αυτή εντάσσεται, εκτός των άλλων, στο πλαίσιο της ενίσχυσης της ανάπτυξης των ανθρώπινων πόρων μέσω της επιμόρφωσης. Στηρίζεται επίσης στη ριζική αλλαγή της διοικητικής νοοτροπίας, και ειδικότερα στην αλλαγή της διαχειριστικής νοοτροπίας. Εξάλλου, στο πλαίσιο της μεταρρύθμισης του κανονισμού υπηρεσιακής κατάστασης και του συστήματος των σταδιοδρομιών, προβλέπεται ένα νέο σύστημα για τη μετάβαση σε ανώτερη κατηγορία, που περιλαμβάνει υποχρεωτικά την επιμόρφωση. Στο πλαίσιο αυτό προτείνεται η ίδρυση μιας διοργανικής σχολής.

Για το λόγο αυτό, οι Γενικοί Γραμματείς των κοινοτικών θεσμικών οργάνων (στα οποία περιλαμβάνονται για τους σκοπούς της παρούσας απόφασης η Οικονομική και Κοινωνική Επιτροπή, η Επιτροπή των Περιφερειών και ο Διαμεσολαβητής) συμφώνησαν να μελετήσουν αυτή την ιδέα κρίνοντας ότι τουλάχιστον ένα μέρος της επιμόρφωσης του προσωπικού των θεσμικών οργάνων θα μπορούσε να γίνει σε διοργανική βάση. Κατά συνέπεια η Σχολή, ήδη από το ξεκίνημά της, θα αποτελέσει μέρος της κοινής προσπάθειας, εν μέρει τουλάχιστον, για την επαγγελματική επιμόρφωση όλων των μονίμων υπαλλήλων και του λοιπού προσωπικού, περιλαμβανομένων και των υπαλλήλων των άλλων οργανισμών και υπηρεσιών. Εκτός από κάποιες εξαιρέσεις, η δραστηριότητα αυτή θα οργανωθεί και θα χρηματοδοτηθεί κατά τρόπο ανεξάρτητο από κάθε θεσμικό και μη όργανο.

Οι Γενικοί Γραμματείς συνέστησαν μια διοργανική ομάδα εργασίας για την πραγματοποίηση μιας εκ των προτέρων αξιολόγησης ύστερα από μία πρώτη εξέταση του θέματος. Η ομάδα αυτή επιφορτίστηκε με την εξέταση των συνεπειών που προβλέπεται να έχει αυτή η ενέργεια, δηλ. των συνεργιών που θα μπορούσε να προκαλέσει. Η έκθεση της ομάδας εργασίας και τα σχετικά σχέδια αποφάσεων εγκρίθηκαν από τους Γενικούς Γραμματείς στις 28 Οκτωβρίου 2003. Αυτή η αξιολόγηση απέδειξε ότι η δημιουργία μιας διοργανικής σχολής θα συμβάλει σίγουρα -πέραν των οικονομικών συνεπειών που αφορούν την αποτελεσματικότητα στον τομέα της επιμόρφωσης, όπως περιγράφεται παρακάτω- στο να δοθεί μια νέα ώθηση στη διάδοση των κοινών αξιών και στην ανάπτυξη ενός ευρωπαϊκού πνεύματος.

Εν συμπεράσματι, η Ευρωπαϊκή Σχολή Δημόσιας Διοίκησης στο γενικό πλαίσιο της πολιτικής προσωπικού που βασίζεται στην εφαρμογή του κανονισμού υπηρεσιακής κατάστασης των υπαλλήλων και του λοιπού προσωπικού των Κοινοτήτων, που είναι η κοινή βάση για όλα τα κοινοτικά όργανα, θα έχει ως αποστολή:

- την ενίσχυση των προσπαθειών για τη βελτίωση της λειτουργίας των κοινοτικών υπηρεσιών μέσω της επιμόρφωσης σε θέματα διοίκησης προκειμένου να διευκολυνθεί η ανάπτυξη μιας νέας διοικητικής νοοτροπίας.

- την καλλιέργεια του κοινοτικού πνεύματος στους νεοεισερχόμενους στην υπηρεσία, ανεξάρτητα από το θεσμικό όργανο στο οποίο υπηρετούν, μέσω κοινών κύκλων μαθημάτων κατά την ανάληψη των καθηκόντων τους. Αυτό θα γίνει με την εφαρμογή μιας νέας πολιτικής ενσωμάτωσης στα θεσμικά όργανα χωρίς όμως να υποκατασταθούν τα ειδικά μέτρα επιμόρφωσης κάθε οργάνου.

- τη βελτίωση των ικανοτήτων όσον αφορά τις ατομικές σταδιοδρομίες υπό τη μορφή υποχρεωτικών επιμορφωτικών δράσεων με στόχο τη δημιουργία ενός συστήματος "πιστοποίησης" για ένα νέο τρόπο μετάβασης από την κατηγορία των βοηθών διοικητικών υπαλλήλων στην κατηγορία των διοικητικών υπαλλήλων.

Τα κριτήρια που ακολουθούν αντανακλούν αφενός τον πολιτικό και κοινοτικό χαρακτήρα και αφετέρου τον οικονομικό χαρακτήρα αυτής της ενέργειας. Η εφαρμογή αυτών των κριτηρίων συνιστά προστιθέμενη αξία σε σχέση με την τωρινή κατάσταση, όπου η επιμόρφωση οργανώνεται, εκτός από ορισμένες εξαιρέσεις, από κάθε όργανο ξεχωριστά. Τα κριτήρια αυτά συνοψίζονται ως εξής:

- κατ' αρχάς στη διάδοση των κοινών αξιών και στην καλλιέργεια ομαδικού πνεύματος σε όλες τις υπηρεσίες των θεσμικών οργάνων της Ένωσης και εν συνεχεία:

- στη διασφάλιση της εφαρμογής του κανονισμού υπηρεσιακής κατάστασης κατά τον πλέον συνεκτικό τρόπο απ' όλα τα θεσμικά όργανα όσον αφορά την επιμόρφωση και κατά συνέπεια τη σταδιοδρομία,

- στον εντοπισμό μιας σειράς τομέων με ταυτόσημες ανάγκες όσον αφορά τις γνώσεις και τις ικανότητες όπου θα μπορούσε να γίνει κοινή οργάνωση της επιμόρφωσης,

- στη διευκόλυνση επίτευξης μιας κρίσιμης μάζας ζήτησης, που σήμερα αποτελεί αδυναμία των μικρότερων οργάνων,

- στη διεύρυνση της προσφοράς (π.χ. περισσότερη ειδίκευση και μεγαλύτερη δυνατότητα επιλογής, εναλλακτικές ημερομηνίες ...),

- και, ειδικότερα, στην πραγματοποίηση οικονομιών κλίμακος ως αποτέλεσμα της κοινής οργάνωσης ειδικά όσον αφορά τις διοικητικές πτυχές και τη συμμετοχή του βέλτιστου αριθμού ατόμων σε κάθε κύκλο μαθημάτων επιμόρφωσης.

Η εφαρμογή των προαναφερόμενων κριτηρίων δικαιολογεί, όπως δείχνει η έκθεση της διοργανικής ομάδας, την διοργάνωση κοινών επιμορφωτικών δράσεων, όπως προβλέπονται στην παρούσα απόφαση, με σαφή παρουσίαση των αποτελεσμάτων της συνέργιας που θα προκύψουν από αυτές.

Είναι σαφές ότι υπάρχουν και άλλοι τομείς της επιμόρφωσης που επιδέχονται διοργανικής οργάνωσης με βάση τα προαναφερόμενα κριτήρια. Κατά συνέπεια, η παρούσα απόφαση επιτρέπει μία εξελικτική προσέγγιση η οποία αφήνει ανοικτή, οποιαδήποτε μεταγενέστερη απόφαση επέκτασης. Ήδη από την αρχή, ως κοινοί τομείς επιμόρφωσης προτείνονται η επιμόρφωση σε θέματα διοίκησης, τα μαθήματα κατά την ανάληψη των καθηκόντων και οι επιμορφωτικές δραστηριότητες που έχουν ως στόχο την πιστοποίηση. Κατά συνέπεια η Σχολή θα αρχίσει από τον Ιανουάριο του 2005 να διοργανώνει και να παραδίδει, για όλα τα θεσμικά όργανα που θα υπογράψουν την παρούσα απόφαση, κύκλους μαθημάτων κατά την ανάληψη των καθηκόντων και στη συνέχεια κύκλους μαθημάτων για θέματα διαχείρισης. Στη συνέχεια, κατά τη διάρκεια του έτους 2005, θα προστεθούν και τα μαθήματα προετοιμασίας για την πιστοποίηση με στόχο τη μετάβαση από την κατηγορία των βοηθών διοικητικών υπαλλήλων στην κατηγορία των διοικητικών υπαλλήλων.

Στο ίδιο πνεύμα, ή παρούσα απόφαση προβλέπει, όσον αφορά τα πρώτα έτη λειτουργίας της Σχολής, ότι αυτή θα υπάγεται διοικητικά σε έναν ήδη υφιστάμενο διοργανικό οργανισμό που είναι η EPSO (Υπηρεσία Επιλογής Προσωπικού των Ευρωπαϊκών Κοινοτήτων). Κατ' αυτόν τον τρόπο ελπίζεται ότι, λόγω του περιορισμένου προσωπικού και προϋπολογισμού λειτουργίας, θα επιτευχθούν κάποιες συνέργιες σε διοικητικά θέματα (διαχείριση των πόρων) και σε θέματα διαχείρισης (Διοικητικό Συμβούλιο, Διευθυντής), όπως προκύπτει από την προαναφερθείσα έκθεση. Μετά από τρία έτη λειτουργίας το αργότερο θα επανεξετασθεί το διοικητικό της καθεστώς με βάση τις εμπειρίες που θα έχουν αποκτηθεί.

Σχέδιο ΑΠΟΦΑΣΗΣ ΤΩΝ ΓΕΝΙΚΩΝ ΓΡΑΜΜΑΤΕΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, ΤΟΥ ΓΡΑΜΜΑΤΕΑ ΤΟΥ ΔΙΚΑΣΤΗΡΙΟΥ, ΤΩΝ ΓΕΝΙΚΩΝ ΓΡΑΜΜΑΤΕΩΝ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΕΚΠΡΟΣΩΠΟΥ ΤΟΥ ΔΙΑΜΕΣΟΛΑΒΗΤΗ όσον αφορά την οργάνωση και τη λειτουργία της Ευρωπαϊκής Σχολής Δημόσιας Διοίκησης

Οι Γενικοί Γραμματείς

του Ευρωπαϊκού Κοινοβουλίου,

του Συμβουλίου,

της Επιτροπής,

ο Γραμματέας του Δικαστηρίου,

οι Γενικοί Γραμματείς του Ελεγκτικού Συνεδρίου,

της Οικονομικής και Κοινωνικής Επιτροπής,

της Επιτροπής των Περιφερειών

και ο εκπρόσωπος του Διαμεσολαβητή,

Έχοντας υπόψη:

τον κανονισμό υπηρεσιακής κατάστασης των μονίμων υπαλλήλων των Ευρωπαϊκών Κοινοτήτων και το καθεστώς που ισχύει στο λοιπό προσωπικό αυτών των Κοινοτήτων όπως προβλέπονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου [1],

[1] EE L 56 της 4.3.1968, σ. 1.

την απόφαση του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Ευρωπαίου Διαμεσολαβητή [...] που αφορά την ίδρυση της Ευρωπαϊκής Σχολής Δημόσιας Διοίκησης [2], και ιδίως το άρθρο 5,

[2] Βλέπε σελίδα [...] της παρούσας Επίσημης Εφημερίδας

Εκτιμώντας τα εξής:

(1) Η διοργανική συνεργασία σε θέματα επιμόρφωσης θα πρέπει να ενισχυθεί με στόχο την μετάδοση των κοινών αξιών των κοινοτικών θεσμικών οργάνων. Αυτή η συνεργασία αποτελεί σημαντική προστιθέμενη αξία ειδικά όσον αφορά την πρόσβαση στην επιμόρφωση, τη διεύρυνση της προσφοράς και τη μείωση του μοναδιαίου κόστους.

(2) Σύμφωνα με την αρχή της χρηστής διαχείρισης θα πρέπει να υιοθετηθεί μία προοδευτική προσέγγιση για την ίδρυση της Ευρωπαϊκής Σχολής Δημόσιας Διοίκησης, στο εξής «η Σχολή».

(3) Η απόφαση που αφορά την ίδρυση της Σχολής αφήνει στη διακριτική ευχέρεια των Γενικών Γραμματέων, του Γραμματέα του Δικαστηρίου και του εκπροσώπου του Διαμεσολαβητή να εντοπίσουν τους τομείς της επιμόρφωσης που θα της αναθέσουν.

(4) Όταν ένα από τα θεσμικά ιδρυτικά όργανα εφαρμόζει κάποια πολιτική επιμόρφωσης του προσωπικού του σε κάποιο τομέα, η οποία ανατίθεται στη Σχολή, θα πρέπει, προκειμένου να διευκολύνει την εφαρμογή αυτής της πολιτικής, να εξασφαλίσει τη συμμετοχή ενός ελάχιστου αριθμού υπαλλήλων του στα μαθήματα που οργανώωει η Σχολή στις περιπτώσεις που η επιμόρφωση αυτή είναι υποχρεωτική ή προϋπόθεση για την άσκηση ορισμένων καθηκόντων και ειδικά διοικητικών καθηκόντων.

(5) Η Σχολή καθώς και οποιοδήποτε άλλο όργανο επιμόρφωσης, θα πρέπει να είναι σε θέση να εκμεταλλεύεται επωφελώς μία συνεργασία σε ευρωπαϊκό επίπεδο υπό τη μορφή δικτύων.

(6) Θα πρέπει να προσδιορισθεί ο τρόπος διοικητικής υπαγωγής της Σχολής στην Υπηρεσία Επιλογής Προσωπικού των Ευρωπαϊκών Κοινοτήτων, όπως προβλέπεται από το άρθρο 4 της απόφασης που αφορά την ίδρυση της Σχολής.

ΑΠΟΦΑΣΙΖΟΥΝ ΩΣ ΕΞΗΣ:

Άρθρο 1

Καθήκοντα της Ευρωπαϊκής Σχολής Δημόσιας Διοίκησης

1. Η Ευρωπαϊκή Σχολή Δημόσιας Διοίκησης, στο εξής «η Σχολή» σχεδιάζει, διοργανώνει και αξιολογεί για λογαριασμό των θεσμικών οργάνων που υπογράφουν την παρούσα απόφαση για την ίδρυση της Σχολής (που στο εξής αποκαλούνται "τα θεσμικά όργανα") τις ακόλουθες δράσεις επιμόρφωσης:

α) τους κύκλους μαθημάτων σε θέματα διαχείρισης για τους μόνιμους υπαλλήλους και το λοιπό προσωπικό που καλούνται, ή θα μπορούσαν να κληθούν, να ασκήσουν διοικητικά καθήκοντα,

β) τους κύκλους μαθημάτων κατά την ανάληψη των καθηκόντων τους, για τα νέα μέλη του προσωπικού,

γ) [με την επιφύλαξη της έγκρισης των σχετικών διατάξεων, την υποχρεωτική επιμόρφωση που προβλέπεται στο πλαίσιο της μετάβασης σε ανώτερη κατηγορία] [3].

[3] κείμενο που πρέπει θα ολοκληρωθεί με βάση την απόφαση σχετικά με τον νέο Κανονισμό Υπηρεσιακής Κατάστασης

2. Όσον αφορά τον κύκλο μαθημάτων διοίκησης και τον κύκλο μαθημάτων κατά την ανάληψη των καθηκόντων που προβλέπονται στην παράγραφο 1, σημεία α) και β) του παρόντος άρθρου κάθε θεσμικό όργανο μπορεί να διοργανώσει ανάλογα με τις δικές του ανάγκες, κύκλους μαθημάτων συμπληρωματικούς εκείνων που διοργανώνονται από τη Σχολή. Η Σχολή είναι αποκλειστικά αρμόδια για την διοργάνωση της επιμόρφωσης που προβλέπεται στην παράγραφο 1, σημείο γ).

Άρθρο 2

Ευθύνες των οργάνων

1. Η αρμόδια για τους διορισμούς αρχή του κάθε θεσμικού οργάνου θέτει στη διάθεση της Σχολής με βάση τους κανόνες που έχει εγκρίνει το διοικητικό συμβούλιο σύμφωνα με το άρθρο 7, σημείο ζ) έναν επαρκή αριθμό μονίμων υπαλλήλων-ομιλητών.

2. Μετά από αίτημα της Σχολής και στο μέτρο των δυνατοτήτων τους, τα θεσμικά όργανα θέτουν τις αίθουσες επιμόρφωσης στη διάθεσή της σύμφωνα με τους κανόνες που έχει καθορίσει το διοικητικό συμβούλιο.

Άρθρο 3

Άλλες υπηρεσίες

1. Με βάση γραπτή συμφωνία ανάμεσα στο διευθυντή της Σχολής και σε κάθε κοινοτικό όργανο, υπηρεσία ή οργανισμό μετά από αίτημά τους, η Σχολή δύναται να επιτρέπει τη συμμετοχή του προσωπικού τους στους κύκλους μαθημάτων που διοργανώνει για λογαριασμό των θεσμικών οργάνων, εντός των ορίων των διαθεσίμων θέσεων.

2. Στη συγκεκριμένη περίπτωση των επιμορφώσεων που προβλέπονται στο άρθρο 1 παράγραφος 1, σημείο γ) οι θέσεις που θα διατίθενται ετησίως σε κάθε κοινοτικό όργανο, υπηρεσία ή οργανισμό θα είναι ανάλογες με τις ανάγκες τους προκειμένου να εξασφαλισθεί η ίση μεταχείριση όλων των υπαλλήλων με βάση τις διατάξεις του άρθρου 45α) του κανονισμού υπηρεσιακής κατάστασης. Ο αριθμός των θέσεων καθώς και η συμμετοχή στις δαπάνες θα καθορίζονται ετησίως από το διοικητικό συμβούλιο.

3. Η Σχολή μπορεί κατόπιν γραπτής συμφωνίας να εντάξει στο πρόγραμμα επιμόρφωσης κύκλους μαθημάτων που ζητεί κάποιο όργανο υπηρεσία ή οργανισμός υπό τον όρο ότι η δραστηριότητα αυτή δεν θα παρεμποδίζει την διοργάνωση των κύκλων μαθημάτων που προορίζονται για τα θεσμικά όργανα. Κάθε συμφωνία αυτού του είδους θα πρέπει να προβλέπει τους κανόνες χρηματοδότησης σχετικά με τις υπηρεσίες που θα παρέχει η Σχολή και θα χρειάζεται, προκειμένου να τεθεί σε ισχύ, την εκ των προτέρων έγκριση του διοικητικού συμβουλίου.

4. Κατά περίπτωση και μετά από αίτημα ενός θεσμικού οργάνου, λοιπού οργάνου, υπηρεσίας ή οργανισμού, η Σχολή μπορεί να παρέχει βοήθεια όσον αφορά την τεχνική και τις μεθόδους της επιμόρφωσης ή οποιαδήποτε άλλη υποστήριξη που έχει σχέση με το πεδίο των αρμοδιοτήτων της ύστερα από συμφωνία με το διευθυντή της Σχολής, η οποία θα περιλαμβάνει και τις σχετικές λεπτομέρειες δημοσιονομικής κάλυψης.

Άρθρο 4

Ενστάσεις και αιτήματα

1. Ο διευθυντής της Σχολής ασκεί καθήκοντα αρμόδιας για τους διορισμούς αρχής βάσει του άρθρου 90 του κανονισμού υπηρεσιακής κατάστασης σχετικά με όλα τα αιτήματα ή όλες τις ενστάσεις που αφορούν τις αρμοδιότητες της Σχολής.

2. Σε περιπτώσεις τέτοιων ενστάσεων, ο διευθυντής της Σχολής συμβουλεύεται τον πρόεδρο του διοικητικού συμβουλίου ως προς το εάν αυτός προτίθεται να επικυρώσει την αρχική του απόφαση.

3. Η Σχολή απαντά στα αιτήματα του Ευρωπαίου Διαμεσολαβητή σχετικά με οποιοδήποτε θέμα των αρμοδιοτήτων που της ανατίθενται βάσει της παρούσας απόφασης.

Άρθρο 5

Διοργάνωση των δραστηριοτήτων

1. Κατά γενικό κανόνα, οι κύκλοι μαθημάτων που οργανώνει η Σχολή παραδίδονται τόσο στις Βρυξέλλες όσο και στο Λουξεμβούργο. Μπορούν όμως να παραδίδονται και σε άλλους τόπους εργασίας κατ' εφαρμογή της αρχής της χρηστής διαχείρισης.

2. Το διοικητικό συμβούλιο μεριμνά ώστε να υπάρχει ισορροπία όσον αφορά την πρόσβαση στους κύκλους μαθημάτων ανάμεσα στο προσωπικό των θεσμικών οργάνων. Μεριμνά συγκεκριμένα ώστε η Σχολή να εξασφαλίζει τη δυνατότητα συμμετοχής επαρκούς αριθμού υπαλλήλων από τα όργανα στα οποία η ειδική επιμόρφωση, η οποία ανατίθεται στη Σχολή, είναι υποχρεωτική και προϋπόθεση για την άσκηση ορισμένων καθηκόντων και ειδικά διοικητικών καθηκόντων. Στο πλαίσιο της κατάρτισης του ετήσιου προγράμματος εργασίας το ενδιαφερόμενο θεσμικό όργανο γνωστοποιεί τις ανάγκες του στους προαναφερόμενους τομείς. Κατά την κατάρτιση του προγράμματος εργασίας δίδεται η ανάλογη προτεραιότητα στην οργάνωση αυτών των μαθημάτων.

3. Προκειμένου να αντιμετωπίσει ειδικές και μεταβατικές καταστάσεις κάποιο από τα θεσμικά ιδρυτικά όργανα, έχει τη δυνατότητα να ζητήσει από τη Σχολή τη συμμετοχή μεγαλύτερου αριθμού υπαλλήλων του σε σύγκριση με αυτό που προβλέπει η ποσόστωσή του, η οποία προσδιορίζεται από το ποσοστό των υπαλλήλων του στο σύνολο του προσωπικού, υπό τον όρο φυσικά ότι θα διατεθούν στη Σχολή οι ανάλογες πιστώσεις από τον προϋπολογισμό. Στην περίπτωση αυτή ισχύει το άρθρο 3 παράγραφος 2.

4. Η Σχολή μπορεί να συνεργάζεται και με άλλες σχολές δημόσιας διοίκησης, ιδρύματα ή πανεπιστήμια που δραστηριοποιούνται στον ίδιο τομέα. Η συνεργασία αυτή ενδέχεται να περιλαμβάνει και αμοιβαίες ανταλλαγές.

Άρθρο 6

Διοικητικό Συμβούλιο

Κατά τη διάρκεια της περιόδου της διοικητικής υπαγωγής στην Υπηρεσία Επιλογής Προσωπικού των Ευρωπαϊκών Κοινοτήτων, η οποία στο εξής θα αποκαλείται «η Υπηρεσία», τα καθήκοντα του διοικητικού συμβουλίου της Σχολής τα ασκεί το διοικητικό συμβούλιο της Υπηρεσίας σύμφωνα με τους κανόνες που προβλέπει το άρθρο 5 της απόφασης 2002/621/ΕΚ [4].

[4] ΕΕ L 197 της 26.7.2002, σ. 56

Άρθρο 7

Καθήκοντα του διοικητικού συμβουλίου

Το διοικητικό συμβούλιο ασκεί τα ακόλουθα καθήκοντα προς το κοινό συμφέρον των θεσμικών οργάνων:

α) εγκρίνει τους κανόνες λειτουργίας της Σχολής με ειδική πλειοψηφία.

β) εγκρίνει την οργανωτική δομή της Σχολής με απλή πλειοψηφία ύστερα από πρόταση του διευθυντή της Σχολής.

γ) στο πλαίσιο της διαδικασίας του προϋπολογισμού και αποφασίζοντας με απλή πλειοψηφία εκπονεί με βάση ένα σχέδιο του διευθυντή της Σχολής μια προσωρινή κατάσταση εσόδων και δαπανών της Σχολής την οποία διαβιβάζει στην Επιτροπή με στόχο την κατάρτιση μιας προσωρινής κατάστασης εσόδων και δαπανών της Επιτροπής. παράλληλα, προτείνει στην Επιτροπή τις τροποποιήσεις που κρίνει ότι πρέπει να γίνουν στον πίνακα προσωπικού της Σχολής.

δ) εγκρίνει με απλή πλειοψηφία τη φύση και το κόστος των συμπληρωματικών υπηρεσιών που μπορεί να προσφέρει η Σχολή στα θεσμικά όργανα, στα λοιπά όργανα, στις υπηρεσίες και στους οργανισμούς έναντι αμοιβής καθώς και τους όρους υπό τους οποίους μπορούν να παρασχεθούν αυτές οι υπηρεσίες.

ε) εγκρίνει ομόφωνα το πρόγραμμα εργασίας ύστερα από πρόταση του διευθυντή της Σχολής. Το πρόγραμμα εργασίας περιλαμβάνει και τις υπηρεσίες που δεν έχουν άμεση σχέση με τις επιμορφωτικές δραστηριότητες,

στ) εγκρίνει με ειδική πλειοψηφία βάσει σχεδίου που συντάσσει ο διευθυντής της Σχολής την ετήσια έκθεση διαχείρισης που αφορά όλα τα έσοδα και όλες τις δαπάνες σχετικά με τις εκτελεσθείσες εργασίες και τις υπηρεσίες που προσέφερε η Σχολή. Πριν από την 1η Μαΐου κάθε έτους διαβιβάζει στα θεσμικά όργανα την έκθεση σχετικά με την προηγούμενη χρήση, η οποία καταρτίζεται με βάση τα αναλυτικά λογιστικά στοιχεία.

ζ) ανάλογα με τις ανάγκες για επιμόρφωση καθορίζει με ειδική πλειοψηφία τους κανόνες, βάσει των οποίων κάθε θεσμικό όργανο θα θέτει στη διάθεση της Σχολής έναν επαρκή αριθμό μονίμων υπαλλήλων-ομιλητών.

Άρθρο 8

Διορισμός του προσωπικού

1. Κατά την περίοδο της διοικητικής υπαγωγής της Σχολής στην Υπηρεσία καθήκοντα διευθυντή της Σχολής ασκεί ο διευθυντής της Υπηρεσίας.

2. Ο διευθυντής της Σχολής είναι η αρμόδια για τους διορισμούς αρχή του προσωπικού της Σχολής.

3. Ο διευθυντής της Σχολής ενημερώνει το διοικητικό συμβούλιο σχετικά με τους διορισμούς, την υπογραφή των συμβάσεων, τις προαγωγές ή την θέσπιση πειθαρχικών διαδικασιών που αφορούν τους μονίμους υπαλλήλους και το λοιπό προσωπικό.

4. Κάθε κενή θέση της Σχολής γνωστοποιείται στους μονίμους υπαλλήλους όλων των θεσμικών οργάνων της Κοινότητας μόλις η αρμόδια για τους διορισμούς αρχή αποφασίσει να πληρώσει τη θέση αυτή.

5. Για την άσκηση καθηκόντων που θεωρούνται δευτερεύοντα η Σχολή θα μπορεί να χρησιμοποιεί συμβασιούχους κατά την έννοια του άρθρου 3α), παράγραφος 1, τρίτη περίπτωση του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων [5].

[5] [το θέμα αυτό θα διευκρινισθεί μετά την έκδοση του τροποποιημένου Κανονισμού Υπηρεσιακής Κατάστασης]

Άρθρο 9

Καθήκοντα του διευθυντή της Σχολής και διοίκηση του προσωπικού

1. Ο διευθυντής είναι υπεύθυνος για την καλή λειτουργία της Σχολής. Εντός του πλαισίου των αρμοδιοτήτων του διοικητικού συμβουλίου, ενεργεί υπό την εποπτεία του τελευταίου. Εξασφαλίζει τη γραμματειακή υποστήριξη του διοικητικού συμβουλίου δίνει αναφορά στο διοικητικό συμβούλιο σχετικά με την εκτέλεση των καθηκόντων του και του υποβάλλει προτάσεις για την καλή λειτουργία της Σχολής.

2. Οι διοικητικές διαδικασίες σχετικά με την τρέχουσα διοίκηση του προσωπικού ειδικά όσον αφορά τους μισθούς και τις άδειες, το ταμείο ασθενείας, ατυχημάτων και σύνταξης διέπονται από τους ίδιους όρους που ισχύουν για τους μονίμους υπαλλήλους και το λοιπό προσωπικό της Επιτροπής. Ο κατάλογος αυτός δεν είναι εξαντλητικός και η Σχολή μπορεί να συμφωνήσει με την Επιτροπή την ανάληψη και άλλων τομέων.

Άρθρο 10

Ο προϊστάμενος της Σχολής

1. Κατά την περίοδο της διοικητικής υπαγωγής της Σχολής στην Υπηρεσία η Επιτροπή διορίζει έναν προϊστάμενο της Σχολής μετά από απόφαση του διοικητικού συμβουλίου της Υπηρεσίας με απλή πλειοψηφία. Το διοικητικό συμβούλιο συμμετέχει ενεργά στις διαδικασίες διορισμού του προϊσταμένου της Σχολής, ιδίως όσον αφορά τη σύνταξη του κειμένου της προκήρυξης της κενής θέσης και την εξέταση των υποψηφιοτήτων.

2. Ο προϊστάμενος της Σχολής είναι αρμόδιος να εκτελεί, υπό την εποπτεία του διευθυντή, τα καθήκοντα που ορίζονται στο άρθρο 2της απόφασης η οποία αφορά την ίδρυση της Ευρωπαϊκής Σχολής Δημόσιας Διοίκησης. Συμμετέχει δε στις συνεδριάσεις του διοικητικού συμβουλίου για τη συζήτηση των θεμάτων που εμπίπτουν στην αρμοδιότητά του.

Άρθρο 11

Δημοσιονομικές πτυχές

1. Οι πιστώσεις που διατίθενται για τη Σχολή, οι οποίες είναι εγγεγραμμένες σε ειδικό κονδύλιο του τμήματος του προϋπολογισμού που αφορά την Επιτροπή, αναφέρονται λεπτομερώς σε ένα παράρτημα αυτού του τμήματος. Το παράρτημα αυτό παρουσιάζεται υπό τη μορφή μιας κατάστασης εσόδων και δαπανών και υποδιαιρείται κατά τον ίδιο τρόπο όπως και τα τμήματα του προϋπολογισμού.

2. Ο πίνακας προσωπικού της Σχολής είναι προσαρτημένος στον αντίστοιχο πίνακα της Επιτροπής.

3. Μετά από πρόταση του διοικητικού συμβουλίου, η Επιτροπή μεταβιβάζει τις αρμοδιότητες του διατάκτη, όσον αφορά τις πιστώσεις της Σχολής που είναι εγγεγραμμένες στο παράρτημα, στο διευθυντή της Σχολής και καθορίζει το όρια και τους όρους αυτής της εξουσιοδότησης. Όσον αφορά τις πρόσθετες υπηρεσίες που παρέχει η Σχολή έναντι αμοιβής, το διοικητικό συμβούλιο ενημερώνει την αρμόδια για τον προϋπολογισμό αρχή, στο τέλος του οικονομικού έτους, σχετικά με τον τρόπο κατανομής των ποσών που εισπράττονται κατ' αυτόν τον τρόπο εντός του κονδυλίου του προϋπολογισμού του παραρτήματος.

4. Ο προϋπολογισμός της Σχολής καταρτίζεται και εκτελείται σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου [6].

[6] ΕΕ L 248 της 16.9.2002, σ. 1.

5. Κατά την περίοδο της διοικητικής υπαγωγής της Σχολής στην Υπηρεσία οι δημοσιονομικές διατάξεις που προβλέπονται στις παραγράφους 1 έως 4 και ειδικά οι πιστώσεις για τη Σχολή και το προσωπικό της εφαρμόζονται στο πλαίσιο του προϋπολογισμού της Υπηρεσίας. Ισχύουν οι σχετικές διατάξεις. Προκειμένου να διευκολυνθεί ο προσδιορισμός των πόρων που διατίθενται στη Σχολή, τηρουμένων των δημοσιονομικών κανόνων, το προσωπικό της Σχολής εμφανίζεται στον πίνακα του προσωπικού της Υπηρεσίας αλλά σε ξεχωριστή θέση και οι ειδικές πιστώσεις λειτουργίας της Σχολής εγγράφονται σ' ένα ξεχωριστό άρθρο του παραρτήματος IV.

Άρθρο 12

Επανεξέταση των καθηκόντων

1. Η παρούσα απόφαση επανεξετάζεται, όσον αφορά τα καθήκοντα που προβλέπονται στο άρθρο 1 παράγραφος 1, το συντομότερο ένα έτος μετά την περίοδο των τριών ετών που έπεται της ίδρυσης της Σχολής.

2. Για να γίνει αναθεώρηση των καθηκόντων απαιτείται ομόφωνη απόφαση των Γενικών Γραμματέων, του Γραμματέα του Δικαστηρίου και του εκπροσώπου του Διαμεσολαβητή μετά από σχετική πρόταση του διοικητικού συμβουλίου, με ειδική πλειοψηφία, όπως προβλέπεται στο άρθρο 5 παράγραφος 6 της απόφασης 2002/621/ΕΚ, βάσει λεπτομερούς έκθεσης που συντάσσει ο διευθυντής.

Άρθρο 13

Αναθεώρηση της διοικητικής υπαγωγής στην Υπηρεσία

1. Στο τέλος του τρίτου έτους λειτουργίας της Σχολής το αργότερο ο διευθυντής της Υπηρεσίας θα συντάξει και θα υποβάλει στο διοικητικό συμβούλιο λεπτομερή έκθεση σχετικά με τη διοικητική υπαγωγή της Σχολής στην Υπηρεσία. Το διοικητικό συμβούλιο, με απόφαση που θα λάβει σύμφωνα με τους κανόνες που προβλέπονται στο άρθρο 4 παράγραφος 3 της απόφασης που αφορά την ίδρυση της Σχολής μπορεί να θέσει τέρμα σ' αυτή τη διοικητική υπαγωγή, εκτός εάν υπάρξει αιτιολογημένη πρόταση για παράταση της διοικητικής υπαγωγής.

2. Στην περίπτωση που το διοικητικό συμβούλιο αποφασίσει, σύμφωνα με τη διαδικασία που προβλέπει η παράγραφος 1, να παραταθεί η περίοδος διοικητικής υπαγωγής, θα πρέπει να προσδιορίσει το χρονικό διάστημα εντός του οποίου θα επανεξετάσει αυτό το θέμα.

Άρθρο 14

Έναρξη ισχύος

Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Για το Ευρωπαϊκό Κοινοβούλιο Για το Συμβούλιο

Ο Γενικός Γραμματέας Ο αναπληρωτής Γενικός Γραμματέας

Για την Επιτροπή Για το Δικαστήριο

Ο Γενικός Γραμματέας Ο Γραμματέας

Για το Ελεγκτικό Συνέδριο Για την Οικονομική και Κοινωνική Επιτροπή

Ο Γενικός Γραμματέας Ο Γενικός Γραμματέας

Για την Επιτροπή των Περιφερειών

Ο Γενικός Γραμματέας Ο Διαμεσολαβητής

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής:Διοίκηση.

Δραστηριότητα(-ες):Πολιτική και διοίκηση του προσωπικού

τιτλοσ τησ δρασησ: Ιδρυση τησ ευρωπαϊκησ Σχολησ δημοσιασ διοικησησ (EAS)

1. ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ(ΕΣ)

26 01 20 - ΥΠΗΡΕΣΙΑ ΕΠΙΛΟΓΗΣ ΠΡΟΣΩΠΙΚΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Σύνολο πιστώσεων της δράσης (μέρος Β): άνευ αντικειμένου

2.2. Περίοδος εφαρμογής:

Η EAS θα αρχίσει να λειτουργεί από την 1η Ιανουαρίου 2005.

2.3. Συνολική πολυετής εκτίμηση των δαπανών:

α) Χρονοδιάγραμμα πιστώσεων ανάληψης υποχρεώσεων/πιστώσεων πληρωμών (δημοσιονομική παρέμβαση)

β) Διοικητική και τεχνική βοήθεια και δαπάνες υποστήριξης

γ) Συνολική δημοσιονομική επίπτωση στους ανθρώπινους πόρους και στις άλλες δαπάνες λειτουργίας

2.4. Συμβατότητα με το δημοσιονομικό προγραμματισμό και τις δημοσιονομικές προοπτικές

X Η ίδρυση της EAS είναι συμβατή με τον προγραμματισμό του κεφαλαίου V, επειδή είναι ουδέτερη από δημοσιονομική άποψη ή είναι ενσωματωμένη στο δημοσιονομικό δελτίο της μεταρρύθμισης και θα προκαλέσει οικονομίες κλίμακας στο μέλλον.

|| Η πρόταση αυτή χρειάζεται επαναπρογραμματισμό του σχετικού τομέα των δημοσιονομικών προοπτικών

|| κατ' εφαρμογήν, εν ανάγκη των διατάξεων της διοργανικής συμφωνίας.

2.5. Δημοσιονομική επίπτωση στα έσοδα:

|| Καμιά δημοσιονομική επίπτωση (αφορά τις τεχνικές πτυχές σχετικά με την εφαρμογή του μέτρου)

Ή

X Χρηματοοικονομική επίπτωση - Η επίπτωση στα έσοδα είναι η ακόλουθη:

Συνεισφορά των θεσμικών οργάνων μέσω της διάθεσης εσόδων (επαναχρησιμοποίηση για τις δράσεις επιμόρφωσης που θα εκτελεί η EAS. Βλέπε «Συμπληρωματική έκθεση της διοργανικής ομάδας εργασίας», κεφάλαιο 4 «Οι δημοσιονομικές και χρηματοοικονομικές επιπτώσεις»).

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Απόφαση του Ευρωπαϊκού Κοινοβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Διαμεσολαβητή της [...] σχετικά με την ίδρυση της Ευρωπαϊκής Σχολής Δημόσιας Διοίκησης (2003/.../ΕΚ)

Απόφαση των Γενικών Γραμματέων του Ευρωπαϊκού Κοινοβουλίου, του Συμβουλίου, της Επιτροπής, του Γραμματέα του Δικαστηρίου, των Γενικών Γραμματέων του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του εκπροσώπου του Διαμεσολαβητή της [...] που αφορά την οργάνωση και τη λειτουργία της Ευρωπαϊκής Σχολής Δημόσιας Διοίκησης

Κανονισμός υπηρεσιακής κατάστασης των μονίμων υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων, που προβλέπεται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου [7], όπως τροποποιήθηκε για τελευταία φορά με τον κανονισμό (ΕΚ, ΕΚΑΧ, Ευρατόμ) αριθ. 490/2002 [8] και ιδίως το άρθρο 24 τρίτη και τέταρτη παράγραφος του εν λόγω κανονισμού υπηρεσιακής κατάστασης.

[7] ΕΕ L 56 της 4.3.1968, σ. 1.

[8] ΕΕ L 77 της 20.3.2002, σ. 1.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Η αναγκαιότητα μιας κοινοτικής παρέμβασης

5.1.1. Επιδιωκόμενοι στόχοι

Η ίδρυση μιας Ευρωπαϊκής Σχολής Δημόσιας Διοίκησης, που στο εξής αποκαλείται EAS (European Administrative School), εντάσσεται στο γενικό πλαίσιο της μεταρρύθμισης της ευρωπαϊκής δημόσιας διοίκησης. Η μεταρρύθμιση αυτή προϋποθέτει εκτός των άλλων την ενίσχυση της προσπάθειας ανάπτυξης των ανθρώπινων πόρων μέσω της επιμόρφωσης και εντάσσεται σ' ένα πλαίσιο ριζικής αλλαγής της διοικητικής νοοτροπίας, η οποία προϋποθέτει αλλαγή νοοτροπίας όσον αφορά την διαχείριση. Εξάλλου, στο πλαίσιο της μεταρρύθμισης του κανονισμού υπηρεσιακής κατάστασης και του συστήματος των σταδιοδρομιών, προβλέπεται ένα νέο σύστημα υποχρεωτικής επιμόρφωσης για τη μετάβαση σε ανώτερη κατηγορία σύμφωνα με το οποίο είναι υποχρεωτική η επιμόρφωση. Στο πλαίσιο αυτό προτάθηκε η ίδρυση μιας διοργανικής σχολής.

Έτσι, η Ευρωπαϊκή Σχολή Δημόσιας Διοίκησης, στο γενικό πλαίσιο της πολιτικής προσωπικού που βασίζεται στην εφαρμογή του κανονισμού υπηρεσιακής κατάστασης των μονίμων υπαλλήλων και του λοιπού προσωπικού των Κοινοτήτων που είναι η κοινή βάση για όλα τα κοινοτικά θεσμικά όργανα, θα έχει ως αποστολή:

- την ενίσχυση της προσπάθειας βελτίωσης της λειτουργίας των κοινοτικών υπηρεσιών μέσω της επιμόρφωσης σε θέματα διαχείρισης προκειμένου να διευκολυνθεί η ανάπτυξη μιας νέας διοικητικής νοοτροπίας.

- την καλλιέργεια στους νεοεισερχόμενους στην υπηρεσία του κοινοτικού πνεύματος ανεξάρτητα από θεσμικό όργανο μέσω κοινών κύκλων μαθημάτων κατά την ανάληψη των καθηκόντων τους. αυτό θα γίνει με την εφαρμογή μιας νέας πολιτικής για την ενσωμάτωση στα θεσμικά όργανα, χωρίς όμως να αγνοηθούν οι κύκλοι ειδικών μαθημάτων για κάθε θεσμικό όργανο.

- τη βελτίωση των ικανοτήτων όσον αφορά τις ατομικές σταδιοδρομίες υπό τη μορφή υποχρεωτικών επιμορφωτικών δράσεων με στόχο τη δημιουργία ενός συστήματος "πιστοποίησης" για ένα νέο τρόπο μετάβασης από την κατηγορία των βοηθών διοικητικών υπαλλήλων στην κατηγορία των διοικητικών υπαλλήλων.

Είναι σαφές ότι υπάρχουν και άλλοι τομείς επιμόρφωσης που επιδέχονται διοργανικής οργάνωσης με βάση τα προαναφερόμενα κριτήρια. Κατά συνέπεια, η παρούσα απόφαση επιτρέπει μία εξελικτική προσέγγιση η οποία αφήνει ανοικτή, με την επιφύλαξη ομόφωνης απόφασης των Γενικών Γραμματέων, οποιαδήποτε μεταγενέστερη απόφαση επέκτασης και δεν καθορίζει επακριβώς και από την αρχή ως τομέα δραστηριότητας μόνο την επιμόρφωση σε θέματα διοίκησης, τους κύκλους μαθημάτων κατά την ανάληψη των καθηκόντων και τις επιμορφώσεις με στόχο την πιστοποίηση. Επομένως, η Σχολή θα αρχίσει από τον Ιανουάριο του 2005 να διοργανώνει και να παραδίδει για λογαριασμό όλων των θεσμικών οργάνων που θα υπογράψουν την απόφαση τους κύκλους μαθημάτων κατά την ανάληψη των καθηκόντων και τους κύκλους μαθημάτων διαχείρισης. Στη συνέχεια, κατά τη διάρκεια του έτους 2005, θα προστεθούν και τα μαθήματα προετοιμασίας για την πιστοποίηση με στόχο τη μετάβαση σε ανώτερη κατηγορία καθηκόντων.

5.1.2. Διατάξεις που θεσπίστηκαν σχετικά με την εκ των προτέρων αξιολόγηση

Οι Γενικοί Γραμματείς των κοινοτικών θεσμικών οργάνων (στα οποία περιελήφθησαν για τους σκοπούς της παρούσας απόφασης η Οικονομική και Κοινωνική Επιτροπή, η Επιτροπή των Περιφερειών και ο Διαμεσολαβητής) συμφώνησαν να μελετήσουν την ιδέα ίδρυσης μιας Ευρωπαϊκής Σχολής Δημόσιας Διοίκησης κρίνοντας ότι ένα μέρος τουλάχιστον της επιμόρφωσης του προσωπικού των οργάνων θα μπορούσε να γίνει σε διοργανική βάση. Τον Ιούλιο του 2002, μετά από μία πρώτη εξέταση, οι Γενικοί Γραμματείς συμφώνησαν να αναθέσουν κατ' αρχάς σε μια διοργανική ομάδα εργασίας μία εκ των προτέρων αξιολόγηση του ενδεχομένου ίδρυσης μιας τέτοιας Σχολής και σε περίπτωση θετικής γνώμης των προπαρασκευαστικών εργασιών για τη λήψη απόφασης που θα αφορά την ίδρυση και την οργάνωσή της. Το πρώτο συμπέρασμα που συνάγεται από αυτήν την αξιολόγηση είναι ότι η ίδρυση μιας διοργανικής σχολής θα συμβάλει ασφαλώς στο να δοθεί νέα ώθηση στην κοινοτικοποίηση και την ανάπτυξη του ευρωπαϊκού πνεύματος.

Η αξιολόγηση αυτή επέτρεψε εξάλλου τον καθορισμό μιας σειράς κριτηρίων, τα οποία αναφέρονται παρακάτω, που αντανακλούν τον πολιτικό, κοινοτικό και οικονομικό χαρακτήρα αυτής της συμφωνίας. Η εκπλήρωση αυτών των κριτηρίων αποτελεί προστιθέμενη αξία σε σχέση με τη σημερινή κατάσταση όπου η ευθύνη για την επιμόρφωση του προσωπικού, εκτός από ορισμένες εξαιρέσεις, ανήκει σε κάθε θεσμικό όργανο ξεχωριστά. Τα κριτήρια αυτά συνοψίζονται ως εξής:

- κατ' αρχάς στη διάδοση των κοινών αξιών και στη δημιουργία ομαδικού πνεύματος σε όλες τις υπηρεσίες των θεσμικών οργάνων της Ένωσης. εν συνεχεία,

- στη διασφάλιση της εφαρμογής του κανονισμού υπηρεσιακής κατάστασης κατά τον πλέον συνεκτικό τρόπο απ' όλα τα θεσμικά όργανα όσον αφορά την επιμόρφωση και κατά συνέπεια τη σταδιοδρομία.

- στον εντοπισμό μιας σειράς τομέων με ταυτόσημες απαιτήσεις όσον αφορά τις γνώσεις και τις ικανότητες όπου θα μπορούσε να γίνει κοινή οργάνωση της επιμόρφωσης.

- στη δυνατότητα πραγματοποίησης οικονομιών κλίμακας ως συνέπεια της κοινής οργάνωσης.

Η εφαρμογή των προαναφερόμενων κριτηρίων δικαιολογεί, όπως δείχνει η έκθεση της διοργανικής ομάδας, την διοργάνωση κοινών επιμορφωτικών δράσεων, όπως καθορίζεται στην παρούσα απόφαση.

Οι οικονομίες κλίμακας θα προκύψουν ειδικότερα

- από την κεντρική διοργάνωση των προσκλήσεων υποβολής προσφορών που θα αφορούν τον ίδιο τομέα, δεδομένου ότι έτσι θα αποφεύγονται οι διπλές ενέργειες,

- από τη μείωση του κόστους ανά συμμετέχοντα και ανά κύκλο μαθημάτων εξαιτίας της δυνατότητας διοργάνωσης κύκλων μαθημάτων με τον βέλτιστο αριθμό συμμετεχόντων,

- από την ευχερέστερη διαχείριση των δράσεων ενσωμάτωσης κατά τις μαζικές προσλήψεις που θα προκύψουν από τη διεύρυνση, ειδικά όσον αφορά τα μικρότερα θεσμικά όργανα,

- από την καλύτερη χρησιμοποίηση του προσωπικού υποστήριξης (διαχείριση των συμβάσεων, του προσωπικού, της διοικητικής μέριμνας...) λόγω της προβλεπόμενης διοικητικής υπαγωγής στην EPSO,

- από τη δυνατότητα να διατίθενται αίθουσες επιμόρφωσης ανάλογα με τις ανάγκες και να αποφεύγεται κατ' αυτόν τον τρόπο η προσφυγή σε σχετικά ακριβότερες λύσεις, από τη δυνατότητα πρόσληψης συμβασιούχων.

Επιπλέον, αναμένονται και ποιοτικές βελτιώσεις της επιμόρφωσης οι οποίες θα προκύψουν:

- από την επαγγελματική οργάνωση της επιμόρφωσης,

- από τη διαφοροποίηση της προσφερόμενης επιμόρφωσης: μεγαλύτερη δυνατότητα επιλογής, περισσότερες εναλλακτικές ημερομηνίες...

- από την αύξηση της δυνατότητας επιλογής γλώσσας για ορισμένους κύκλους μαθημάτων,

- από τη μείωση του μοναδιαίου κόστους χάρη στη συμμετοχή του βέλτιστου αριθμού ατόμων ανά κύκλο επιμόρφωσης,

- από την από κοινού χρησιμοποίηση ειδικών επιμορφωτών (όπως π.χ. των ελεγκτών του Ελεγκτικού Συνεδρίου ως επιμορφωτών σε θέματα λογιστικού ελέγχου), και

- από την ενίσχυση της διοργανικής συνεργασίας πέρα από την οργάνωση της επιμορφωτικής δραστηριότητας (έμμεσες επιπτώσεις).

Κατά την ίδια έννοια η παρούσα απόφαση προβλέπει ότι η Σχολή κατά τα πρώτα έτη της λειτουργίας της θα υπάγεται διοικητικά σ' έναν ήδη υφιστάμενο διοργανικό φορέα, δηλαδή στην EPSO (European Personel Selection Office). Αυτή η διοικητική υπαγωγή ελπίζεται ότι θα προκαλέσει ορισμένες συνέργιες λόγω του περιορισμένου προσωπικού και των περιορισμένων πιστώσεων λειτουργίας κατά το αρχικό στάδιο λειτουργίας της Σχολής, όπως φαίνεται άλλωστε και από την προαναφερόμενη έκθεση, ειδικά όσον αφορά τα διοικητικά θέματα (διαχείριση των πόρων) και τη διεύθυνση (Διοικητικό Συμβούλιο, Διευθυντής). Μετά από τρία χρόνια εμπειρίας και βάσει μιας εμπεριστατωμένης αξιολόγησης θα επανεξετασθεί αυτή η διοικητική υπαγωγή.

5.1.3. Μέτρα που ελήφθησαν ως συνέπεια της εκ των προτέρων αξιολόγησης

Άνευ αντικειμένου

5.2. Προβλεπόμενες δράσεις και τρόποι δημοσιονομικής παρέμβασης

Στόχος είναι η δημιουργία ενός διοργανικού φορέα, ο οποίος θα αναλάβει για λογαριασμό των θεσμικών οργάνων που θα υπογράψουν την απόφαση και ανάλογα με τις ανάγκες τους ένα μέρος της επιμόρφωσης με στόχο την τελειοποίηση της επαγγελματικής κατάρτισης του προσωπικού των εν λόγω οργάνων. Προβλέπονται κατά κύριο λόγο οι εξής επιμορφωτικοί κύκλοι: 1) μαθήματα κατά την ανάληψη των καθηκόντων, 2) μαθήματα για θέματα διαχείρισης και 3) μαθήματα ενόψει της εισαγωγής του νέου συστήματος μετάβασης σε ανώτερη κατηγορία.

Είναι αυτονόητο ότι οι επιμορφωτικές αυτές δραστηριότητες, εκτός από τον τρίτο κύκλο, αφορούν μόνο τα θέματα που επιδέχονται διοργανικής οργάνωσης. Κατ' αυτό τον τρόπο τα θεσμικά όργανα μπορούν να διατηρήσουν την αρμοδιότητά τους για τις επιμορφώσεις που παρουσιάζουν ιδιαίτερο ενδιαφέρον γι' αυτά. Επομένως η τελειοποίηση της επαγγελματικής κατάρτισης των μονίμων υπαλλήλων και του λοιπού προσωπικού στο μέλλον θα είναι μια δραστηριότητα την οποία θα ασκούν από κοινού η Σχολή, ένας διοργανικός φορέας που θα είναι υπεύθυνος για ορισμένες απ' αυτές τις δραστηριότητες, και τα θεσμικά όργανα, τα οποία θα διατηρήσουν την αρμοδιότητά τους για ορισμένα άλλα θέματα.

Προβλέπεται επίσης να μπορούν να συμμετέχουν σ' αυτές τις επιμορφώσεις οι μόνιμοι υπάλληλοι και το λοιπό προσωπικό των άλλων κοινοτικών οργάνων και οργανισμών με βάση τις ειδικές δημοσιονομικές ρυθμίσεις που πρόκειται να γίνουν.

Η Σχολή θα κάνει χρήση του δικτύου των υπευθύνων για την επιμόρφωση των θεσμικών οργάνων. Εξάλλου, θα επωφεληθεί και από τη συνεργασία που θα δημιουργηθεί με τους ανάλογους οργανισμούς που υπάρχουν στα κράτη μέλη καθώς και από την εμπειρία τους και την εμπειρογνωμοσύνη τους.

Η ίδρυση της εν λόγω σχολής ελπίζεται ότι θα προκαλέσει συνέργιες, όπως επισημαίνει η ομάδα εργασίας (βλ. σημείο 5.1.2), αλλά και ότι θα έχει θετική επίπτωση στην ποιότητα και στην αποτελεσματικότητα της επιμόρφωσης που παρέχεται στο προσωπικό. Εξάλλου, η ίδρυση της Σχολής θα καλύψει τις ανάγκες για επαγγελματική επιμόρφωση των μονίμων υπαλλήλων και του λοιπού προσωπικού που θα προκύψουν από τη διεύρυνση καθώς και από τη μεταρρύθμιση της πολιτικής που αφορά το προσωπικό και τη διοίκηση. Θα πρέπει να επισημανθεί ότι από μόνη της η διεύρυνση θα προκαλέσει την ανάγκη επιμόρφωσης άνω των 2000 προσώπων ετησίως κατά τα επόμενα έτη για κύκλους μαθημάτων που αφορούν την ανάληψη των καθηκόντων.

Επομένως, η Σχολή θα πρέπει να καταρτίζει κάθε χρόνο ένα πρόγραμμα επιμόρφωσης κατόπιν απόφασης του διοικητικού συμβουλίου στο οποίο θα συμμετέχουν όλα τα θεσμικά όργανα τα οποία θα υπογράψουν την απόφαση.

Η ίδρυση της Σχολής δεν θα απαιτήσει δημοσιονομική παρέμβαση.

5.3. ΚΑΝΟΝΕΣ ΕΦΑΡΜΟΓΗΣ

Η εν λόγω δράση συνίσταται στην ίδρυση μιας Ευρωπαϊκής Σχολής Δημόσιας Διοίκησης ως διοργανικού φορέα. Η Σχολή αυτή, από την ίδρυσή της, θα υπαχθεί διοικητικά στην υπηρεσία "EPSO", κατά την έννοια ότι το όργανο που θα λαμβάνει τις αποφάσεις, δηλ. το διοικητικό συμβούλιο, θα είναι το διοικητικό συμβούλιο της EPSO και ο διευθυντής της Σχολής θα είναι ο διευθυντής της EPSO. Προβλέπεται ότι η Σχολή θα αρχίσει να παρέχει επιμόρφωση με δική της ευθύνη από την 1η Ιανουαρίου 2005. Για να προετοιμαστεί όσο το δυνατόν καλύτερα αυτή η δραστηριότητα, είναι αυτονόητο ότι από τότε που θα αποκτήσει νομική προσωπικότητα η Σχολή, θα μπορέσουν να γίνουν ορισμένες προπαρασκευαστικές ενέργειες, όπως είναι η σύσταση των οργάνων, η δημοσίευση των προκηρύξεων των διαγωνισμών και των εργασιών σχεδιασμού. Η διοργανική οργάνωση των μαθημάτων κατά την ανάληψη των καθηκόντων από τότε που θα γίνει η διεύρυνση τον Μάιο του 2004, θα αποτελέσει, εξάλλου, μία καθ' όλα πρακτική προπαρασκευαστική δράση.

Εξάλλου, ορισμένα διοικητικά καθήκοντα (δημοσιονομική διαχείριση και διαχείριση της σύμβασης) θα ασκούνται από την EPSO. Κατ' αυτό τον τρόπο, η Σχολή θα υπάγεται διοικητικά σε τελευταία ανάλυση στην Επιτροπή υπό τους ίδιους όρους όπως και η EPSO όσον αφορά π.χ. ορισμένες διοικητικές λειτουργίες (μισθούς, συντάξεις...) ή ακόμη και τη διάθεση της υποδομής και της οργανωτικής υποστήριξης.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολική δημοσιονομική επίπτωση B - (για όλη την περίοδο προγραμματισμού)

Οι πιστώσεις που θα διατεθούν στην Ευρωπαϊκή Σχολή Δημόσιας Διοίκησης θα εγγραφούν στα σχετικά κονδύλια και θα αφορούν την επιμόρφωση σε θέματα διαχείρισης, τα μαθήματα κατά την ανάληψη των καθηκόντων και την επιμόρφωση για την προπαρασκευή της πιστοποίησης.

6.2. Υπολογισμός του κόστους κάθε μέτρου που προβλέπεται στο μέρος B

7. ΕΠΙΠΤΩΣΗ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Όλοι οι ανθρώπινοι πόροι που προβλέπονται για την Ευρωπαϊκή Σχολή Δημόσιας Διοίκησης θα μεταφερθούν από κονδύλια ή από πιστώσεις που υπάρχουν ή προβλέπονται για το 2005 στο πλαίσιο της διεύρυνσης για κάθε θεσμικό όργανο. Η ίδρυση της Ευρωπαϊκής Σχολής Δημόσιας Διοίκησης δεν θα προκαλέσει σε καμία περίπτωση αύξηση του προσωπικού του συνόλου των θεσμικών οργάνων σε σχέση με τις προβλέψεις τους. Οκτώ θέσεις που ήδη υπάρχουν καθώς και οι σχετικές πιστώσεις για δύο επικουρικούς υπαλλήλους της κατηγορίας C θα εγγραφούν στον προϋπολογισμό της Ευρωπαϊκής Σχολής Δημόσιας Διοίκησης για το 2005 με μεταφορά από τους προϋπολογισμούς των θεσμικών οργάνων σύμφωνα με την κατανομή τον πίνακα του παραρτήματος 3 του παρόντος δημοσιονομικού δελτίου. Όσον αφορά τους πρόσθετους πόρους που θα χρειασθούν λόγω της διεύρυνσης, δηλ. επτά θέσεις και οι σχετικές πιστώσεις για δύο επικουρικούς υπαλλήλους της κατηγορίας C, εννοείται ότι θα αποτελέσουν αναπόσπαστο μέρος των προβλέψεων σχετικά με την εξέλιξη των ανθρώπινων πόρων σε κάθε θεσμικό όργανο κατά το 2005. Η κατανομή αυτής της πρόσθετης ζήτησης θα γίνει σύμφωνα με τον τρόπο που προβλέπεται όσον αφορά την κατανομή των ήδη υφισταμένων πόρων όπως αναφέρεται παραπάνω.

>ΘΕΣΗ ΠIΝΑΚΑ>

Το τεχνικό παράρτημα περιλαμβάνει την κατανομή των θέσεων που προέρχονται από τα διάφορα θεσμικά όργανα.

7.2. Συνολική δημοσιονομική επίπτωση των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στο σύνολο των δαπανών για 12 μήνες.

Το τεχνικό παράρτημα περιλαμβάνει λεπτομερέστερες πληροφορίες.

7.3. Άλλες λειτουργικές δαπάνες που προκύπτουν από τη δράση

>ΘΕΣΗ ΠIΝΑΚΑ>

Το τεχνικό παράρτημα περιλαμβάνει τις λεπτομέρειες.

Οι ανάγκες σε διοικητικούς υπαλλήλους θα καλύπτονται από τις πιστώσεις που διατίθενται στην ΕΑΣ στο πλαίσιο της ετήσιας διαδικασίας κατάρτισης του προϋπολογισμού.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Η σύνταξη μιας ετήσιας έκθεσης διαχείρισης προβλέπεται στο άρθρο 7 της απόφασης που αφορά την οργάνωση και τη λειτουργία της Σχολής.

Το πρώτο εξάμηνο του 2008 το διοικητικό συμβούλιο της EPSO θα παρουσιάσει μια αξιολόγηση που θα επιτρέψει τη λήψη απόφασης σχετικά με τη διοικητική υπαγωγή της EAS στην EPSO (βλ. άρθρο 4 παράγραφος 3 της απόφασης που αφορά την ίδρυση της EAS).

8.2. Κανόνες και περιοδικότητα της προβλεπόμενης αξιολόγησης

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ Η EAS θα λάβει όλα τα απαραίτητα μέτρα για την αποφυγή της απάτης.